Lesersbrief: Dit is tyd vir konsentrasie, nie emigrasie nieArgieffoto (Pixabay) Marianne Barnard van Durban skryf: Januarie 2023 – ook alweer amper verby en die ekonomiese en ander doemprofete, uitgediende politiese twis-gevegte, uitmergelende hitte, en natuurlik, Eskom (spare me), is genoeg om my tenk ook half vol te laat. Nes die Nieu-Seelandse premier wat onlangs bedank het. Tog, raak ek skielik weer hoopvol, te danke aan al die pragtige jongmense van ons land. Suid-Afrika is vol slimkoppe met wonderlike prestasies wat my hart warm laat klop! Geluk aan iedereen. Ons ouer garde kan gerus by hierdie jongmense leer. Drome, hoë verwagtinge en ŉ positiewe lewensuitkyk het hulle beslis, ten spyte van dieselfde uitdagings wat ons almal in die gesig staar. Hulle het nie tou opgegooi nie. Inteendeel, hulle bly fokus op wat belangrik is, werk hard en doelgerig, maak soms opofferings, pas dissipline toe en hou bloot aan om uiteindelik die vrugte te pluk. Dis presies wat ons almal in hierdie land weer moet doen. Natuurlik gaan dit iets kos van onsself, maar ons het nie ŉ keuse nie. Daar moet veel eerder minder gepraat word en meer koppe bymekaar gesit word om saam oplossings en positiewe resultate te vind sonder enige verskonings. Onbevoegdheid en uitgediende doellose handelinge moet geensins meer geduld word nie. Dis tyd vir die sterk leiers in die samelewing om op te staan en leisels vas te vat om die pas aan te gee. Wanneer almal in Suid-Afrika, veral op grondvlak, in dieselfde rigting doelgerig begin kyk met dieselfde kleurblinde brille op, sal die wiel begin draai en positiewe resultate aan die orde van die dag wees. Die mense van Suid-Afrika soek na ŉ leier wat die land en al 60 miljoen mense na eenheid, vrede en vooruitgang kan lei. Vergeet van verdeling saai – die ou dae, laer trek, emigrasie en semigrasie. Dis nou tyd vir konsentrasie! “Elke persoon beskik oor die buitengewone vermoë om deur goedheid en deernis die lewens van andere aan te raak en ŉ positiewe verskil te maak. Dit is twee noodsaaklike eienskappe van ŉ gemeenskap wat die fondament vorm van ŉ samelewing en waarop gebou moet word.” ŉ Vryvertaling van Koning Charles III se woorde. Die eerste verandering begin by jou, my en elke Suid Afrikaanse burger – ons menswees, om te begin anders dink, voel en doen. Ongelukkig is daar by sommiges jarelange denke en harte wat bitter erg besoedel is. Ons mag nie toelaat dat ons mooi land verinneweer of vernietig word nie. Ons skuld dit aan ons nageslag. Hierdie kinders het nie verniet hard gewerk om nou hul prestasies en drome te verloor nie. Die jeug van Suid-Afrika is ons trots en toekoms. Kom ons fokus, sit skouer aan die wiel en pluk saam die vrugte!